C 139/14

Odôvodnené stanovisko Rady: Pozícia Rady v prvom čítaní (EÚ) č. 2/2020 na účely prijatia rozhodnutia Európskeho parlamentu a Rady, ktorým sa mení nariadenie (ES) č. 862/2007 o štatistike Spoločenstva o migrácii a medzinárodnej ochrane

(2020/C 139/02)

I. ÚVOD

Komisia predložila Rade 16. mája 2018 návrh nariadenia Európskeho parlamentu a Rady, ktorým sa mení nariadenie Európskeho parlamentu a Rady (ES) č. 862/2007 o štatistike Spoločenstva o migrácii a medzinárodnej ochrane.

Nastupujúce rakúske predsedníctvo začalo 31. mája 2018 s cieľom pokročiť v rokovaniach písomnú konzultáciu s delegáciami o návrhu. Kompromisný návrh predsedníctva sa pripravil s prihliadnutím na pripomienky delegácií doručené počas tejto konzultácie a rokovalo sa o ňom na zasadnutiach pracovnej skupiny Rady pre štatistiku (CWPS), ktoré sa konali 11. júla, 3. septembra a 26. septembra 2018.

Revidovaný kompromisný návrh predsedníctva, ktorý obsahoval niekoľko zmien navrhnutých na zasadnutí pracovnej skupiny Rady pre štatistiku 26. septembra 2018, bol schválený 18. októbra 2018 prostredníctvom zjednodušeného písomného postupu. COREPER 31. októbra 2018 prijal mandát na začatie medziinštitucionálnych rokovaní o revidovanom nariadení o migračnej štatistike.

Počas rakúskeho predsedníctva sa v decembri 2018 konal prvý politický trialóg, ako aj technické zasadnutie, a rumunské predsedníctvo následne pokračovalo v intenzívnom harmonograme politických a technických zasadnutí s Parlamentom a Komisiou. Kompromis o revidovanom nariadení o migračnej štatistike sa finalizoval na technickom zasadnutí 25. januára 2019 a neskôr sa predbežne schválil na politickom trialógu, ktorý sa konal 31. januára 2019.

Uvedený kompromis však nezískal dostatočnú podporu delegácií. Rumunské predsedníctvo preto na základe dosiahnutého pokroku pokračovalo v rokovaniach s cieľom nájsť kompromis, ktorý by bol prijateľný pre väčšinu členských štátov.

Parlament prijal 16. apríla 2019 na základe správy Výboru pre občianske slobody, spravodlivosť a vnútorné veci (LIBE) svoju pozíciu v prvom čítaní k revidovanému nariadeniu o migračnej štatistike.

Fínske predsedníctvo pokračovalo v úsilí rumunského predsedníctva ďalším rokovaním o revidovanom nariadení o migračnej štatistike na zasadnutiach pracovnej skupiny Rady pre štatistiku 26. septembra a 31. októbra 2019. Druhý kompromisný návrh, ktorý vypracovalo fínske predsedníctvo a ktorý sa uvádza v dokumente 13450/19, delegácie vo veľkej miere podporili na zasadnutí COREPER-u 20. novembra 2019.

Uvedený kompromisný návrh sa predložil na politickom trialógu 28. novembra 2019 a predbežne sa schválil so zmenou v odôvodnení 11.

Uvedený kompromis, ktorý vyplynul z medziinštitucionálnych rokovaní a uvádza sa v dokumente 13193/19, bol 28. novembra 2019 predložený pracovnej skupine Rady pre štatistiku a veľká väčšina delegácií ho podporila. COREPER 4. decembra 2019 potvrdil dohodu dosiahnutú o revidovanom nariadení o migračnej štatistike, ktoré sa uvádza v dokumente 13193/19.

Výbor Európskeho parlamentu LIBE hlasoval na svojom zasadnutí 9. decembra 2019 o znení dohodnutom počas trialógu. Následne bol predsedovi Výboru stálych predstaviteľov doručený list predsedu výboru LIBE, v ktorom sa uvádza, že odporučí výboru LIBE a plénu, aby s výhradou revízie zo strany právnikov lingvistov bez zmien schválili dohodu dosiahnutú v trialógu, a uvádza sa v ňom tiež znenie revidovaného nariadenia o migračnej štatistike (15174/2/19 REV 2).

Rada 27. januára 2020 dosiahla politickú dohodu o revidovanom nariadení o migračnej štatistike (15244/1/19 REV 1 + COR 1). Znenie nariadenia následne revidovali právnici lingvisti.

II. CIEĽ

Spoľahlivé, relevantné a včasné štatistiky sú pre tvorbu politík zásadné. Cieľom tohto revidovaného nariadenia je zaistiť, aby boli takéto štatistiky dostupné v oblasti migrácie a medzinárodnej ochrany, a tým podporiť Európsku migračnú agendu.

III. ANALÝZA POZÍCIE RADY V PRVOM ČÍTANÍ

Viaceré prvky revidovaného nariadenia o migračnej štatistike si vyžadovali podrobné rokovania v záujme dosiahnutia dohody: niektoré vymedzenia pojmov, ktoré sa majú používať pri zbere údajov, nové údaje, ktoré sa majú zbierať, výnimky z bezprostredného zberu údajov, financovanie nového zberu údajov a využitie delegovaných/vykonávacích aktov.

Vymedzenie pojmov

Parlament navrhoval zmenu niektorých vymedzení pojmov, ktoré sa majú používať pri zbere údajov a namiesto ďalšieho používania pojmov „nelegálna migrácia“ a „pohlavie“ na účely zberu údajov navrhoval začať používať pojmy „neregulárna migrácia“ a „rod“. Rada trvala na zachovaní súčasných vymedzení pojmov. Návrh revidovaného nariadenia o migračnej štatistike predložený Komisiou takúto zmenu neobsahoval a Parlament po niekoľkých rokovaniach súhlasil s pokračovaním používania pojmov „nelegálna migrácia“ a „pohlavie“ pri zbere údajov pričom poukázal na potrebu používať správnu a nediskriminujúcu terminológiu.

Nový zber údajov

V pôvodnom návrhu revidovaného nariadenia o migračnej štatistike predloženom Komisiou sa navrhovalo aktualizovať nariadenie o migračnej štatistike z roku 2007 vykonaním určitých zmien týkajúcich sa zberu údajov o medzinárodnej ochrane, návratov neoprávnene sa zdržiavajúcich štátnych príslušníkov tretích krajín, presídlení a povolení na pobyt.

Informácie o mnohých z týchto nových premenných a členeniach sa už zbierali na dobrovoľnej báze a Komisia mala v úmysle poskytnúť právny základ na povinný zber týchto nových údajov.

Parlament navrhol celkom 91 pozmeňujúcich návrhov k revidovanému nariadeniu o migračnej štatistike. Z uvedených pozmeňujúcich návrhov sa 55 predložilo s cieľom zvýšiť povinný zber údajov a popri návrhoch Komisie začať zbierať ešte viac údajov (nové premenné a nové členenia) týkajúcich sa tak medzinárodnej ochrany, povolení na pobyt a návratov, ako aj integračnej migrácie a prevencie neoprávneného vstupu a pobytu, s ktorých aktualizáciou sa v pôvodom návrhu Komisie nepočíta.

Vzhľadom na toto značné rozšírenie rozsahu pôsobnosti revidovaného nariadenia navrhuje Rada ako kompromis zaviesť inštitút pilotných štúdií, aby sa najprv vyskúšala uskutočniteľnosť viacerých navrhovaných premenných a členení, než sa začne s bezprostredným zberom údajov, a aby sa nové údaje mohli zbierať len po kladnom závere pilotných štúdií.

Na základe intenzívnych rokovaní sa niektoré požiadavky Parlamentu na nový zber údajov začlenili do bezprostredného zberu údajov, niektoré sa vypustili (najmä pokiaľ ide o navrhovaný zber údajov, pri ktorom hrozilo, že nebude mať zmysluplné alebo užitočné výsledky) a niektoré sa vyskúšajú v rámci pilotných štúdií.

Výnimky

Rada požiadala, aby sa v revidovanom nariadení o migračnej štatistike pre prípady, keď by si jeho vykonávanie vyžadovalo rozsiahle úpravy národného štatistického systému niektorého členského štátu, stanovila možnosť udeliť náležite odôvodnené a časovo obmedzené výnimky. Rada uviedla, že tieto rozsiahle úpravy môžu vyplynúť najmä z potreby zlepšiť dodržiavanie lehôt, prispôsobiť spôsoby zberu údajov vrátane prístupu k administratívnym zdrojom alebo vyvíjať nové nástroje na tvorbu údajov. Parlament súhlasil so začlenením takéhoto ustanovenia do revidovaného nariadenia a s možnosťou uplatňovať takúto výnimku na základe žiadosti Komisie a najviac počas troch rokov s možnosťou predĺžiť ju o ďalšie dva roky.

Financovanie

Vzhľadom na značne rozšírený rozsah nového zberu údajov žiadala Rada, aby sa ako doplňujúca záruka pre členské štáty vložil nový článok o financovaní s cieľom zaistiť, aby EÚ mohla členským štátom poskytovať finančnú pomoc na vykonávanie revidovaného nariadenia o migračnej štatistike. Parlament súhlasil so začlenením takejto záruky, podľa ktorej by členské štáty boli oprávnené na podporu EÚ pri vypracúvaní novej metodiky pre štatistiky (vrátane účasti na pilotných štúdiách), ako aj na vypracovanie a/alebo vykonávanie nových zberov údajov.

Delegované/vykonávacie akty

Rada súhlasila s návrhom Komisie, aby sa v rámci revidovaného nariadenia o migračnej štatistike Komisia splnomocnila vydávať vykonávacie akty, pričom Parlament navrhoval použiť delegované akty, na aktualizáciu vymedzenia pojmov, určenie členenia a stanovenie pravidiel správnosti a noriem kvality. Počas rokovaní sa dohodlo, že nie je potrebné splnomocnenie na zmenu vymedzení pojmov, preto by sa vykonávacie akty mohli použiť na delegovanie právomoci v rámci revidovaného nariadenia, a to vrátane na určenie členenia.

IV. ZÁVER

V pozícii Rady v prvom čítaní sa zohľadňuje kompromis, ktorý sa za pomoci Komisie dosiahol počas rokovaní medzi Radou a Európskym parlamentom. Po prijatí sa revidovaným nariadením o migračnej štatistike zlepší a rozšíri súčasný zber údajov v oblasti migrácie. Vďaka tomu sa zozbiera viac údajov o medzinárodnej ochrane, povoleniach na pobyt, prevencii neoprávneného vstupu a pobytu, ako aj o návratoch neoprávnene sa zdržiavajúcich štátnych príslušníkov tretích krajín. Nariadenie tiež poskytne možnosť otestovať uskutočniteľnosť ešte dôkladnejšieho zberu údajov v týchto oblastiach prostredníctvom pilotných štúdií, čím prispeje k vykonávaniu Európskej migračnej agendy.